Milan Šútovec

Milan Šútovec, CSc. (* 12. september 1940, Martin) je slovenský literárny vedec, spisovateľ a scenárista, bývalý česko-slovenský politik za hnutie Verejnosť proti násiliu, poslanec Snemovne ľudu a poslanec a predseda Snemovne národov Federálneho zhromaždenia po Nežnej revolúcii.

Životopis 
V rokoch 19551958 študoval na Jedenásťročnej strednej škole v Martine. V rokoch 19591964 absolvoval štúdium slovenčiny a histórie na Filozofickej fakulte Univerzity Komenského v Bratislave s titulom prom. filológ. Medzi rokmi 1962 a 1972 pôsobil postupne ako redaktor časopisov Kultúrny život a Slovenské pohľady a vo vydavateľstve Tatran. Od roku 1972 pracoval v Literárnovednom ústave Slovenskej akadémie vied v Bratislave, v roku 1978 tam získal vedeckú hodnosť Kandidát vied o umení (CSc).

V januári 1990 bol kooptovaný do Federálneho zhromaždenia ako poslanec za Verejnosť proti násiliu (VPN) do Snemovne ľudu. Vykonával funkciu snemovného predsedu Výboru pre kultúru a výchovu. Po voľbách v júni 1990 bol počas celého volebného obdobia do roku 1992 poslancom Snemovne národov za VPN. Súčasne bol členom Predsedníctva a predsedom Snemovne národov a členom Predsedníctva a podpredsedom Federálneho zhromaždenia. V roku 1991 bol aj predsedom poslaneckého klubu VPN.

Medzi rokmi 19931996 viedol Bratislavskú kanceláriu nemeckej nadácie Konrad-Adenuer-Stiftung, v rokoch 1997/1998 bol predsedom Asociácie organizácií spisovateľov Slovenska. V roku 1997 znovu nastúpil ako vedecký pracovník do Ústavu slovenskej literatúry Slovenskej akadémie vied; tam po roku 2000 niekoľko rokov predseda Vedeckej rady a vedúci Oddelenia dejín slov. literatúry. 2012 odchod do trvalého dôchodku.

Je autorom viacerých literárnovedných kníh (Romány a mýty, 1982, Mýtus a dejiny v próze naturizmu, 2005, O epickom diele, 1999, Membra disiecta litteraria, 2012), dvoch súborov literárnych kritík a kultúrnej publicistiky (Rekapitulácia nekapitulácie, 1999, Zo šedej zóny, 1990) a dvoch súborov politických článkov a fejtónov (Demokratické ovzdušie a politický smog, 2002, Maslo na našich hlavách, 2011). O politických udalostiach okolo návrhu na nové pomenovanie česko-slovenského štátu na jar roku 1990 pojednáva jeho kniha Semióza ako politikum alebo Pomlčková vojna, 1999. Napísal aj scenár k filmu Súkromná vojna, ktorý je inšpirovaný jeho románom Muži a zbrane, 1975, (réžia M. Hollý). Politologicko-historiografický charakter má jeho rozsiahla encyklopedická príručka Politické Slovensko, 2019. Viaceré jeho publikácie sú katalogizované v Knižnici Kongresu USA, Washington, DC. 

Má synov Andreja a Martina, ktorý je pod umeleckým menom Shooty známym slovenským karikaturistom.

Vo parlamentných voľbách v roku 2006 kandidoval na 79. mieste kandidátky strany Slobodné fórum, navrhla ho Demokratícká únia.

Ocenenia 
 

1975: Cena vydavateľstva SMENA za dielo Muži a zbrane 
1985: Prémia Slovenského literárneho fondu za diela Romány mýty
1991: Prémia vydavateľstva Slovenský spisovateľ za dielo Rekapitulácia nekapitulácie 
1999: Osobitná cena VÚB za dielo Zo šedej zóny 
1999: Cena Asociácie organizácie spisovateľov Slovenska za diela O epickom diele a Zo šedej zóny 
2000: Cena E. E. Kischa za dielo Semióza ako politikum alebo Pomlčková vojna 
2000: Zlatá čestná plaketa Ľ. Štúra od Slovenskej akadémie vied
2010: Zlatá medaila Slovenskej akadémie vied
2020: Cena Dominika Tatarku za dielo Politické Slovensko
2020: Prémia Literárneho fondu za dielo Politické Slovensko
2021: Rad Ľudovíta Štúra III. triedy za mimoriadne zásluhy o demokraciu a jej rozvoj, ľudské práva a slobody a ich ochranu

Referencie

Externé odkazy 
 Milan Šútovec – Literárne informačné centrum
 Milan Šútovec – Parlament Českej republiky
 Diela Milana Šútovca v súbornom katalógu Slovenskej národnej knižnice
Milan Šútovec – Encyklopédia Slovenska, 1981, zv. V., s. 784
Milan Šútovec – Malá československá encyklopedie, 1987,sv. VI., s. 88
Milan Šútovec – Encyklopédia slovenských spisovateľov, 1984, zv. II., s. 176
Milan Šútovec – Československý biografický slovník, 1992, s. 723
Milan Šútovec – Kto je kto. Česká republika, 1991, zv. II., s. 985
Milan Šútovec – Český biografický slovník XX. století, 1999, sv III., s. 326-327
Milan Šútovec – Tváře našich parlamentů 1861-2011, 2012, s. 468-472

Zdroj 

Slovenskí politici
Česko-slovenskí politici
Slovenskí literárni teoretici
Slovenskí spisovatelia
Slovenskí publicisti
Slovenskí filmoví scenáristi
Politici VPN
Poslanci Snemovne ľudu Federálneho zhromaždenia
Podpredsedovia Federálneho zhromaždenia (Česko-Slovensko)
Predsedovia Snemovne národov Federálneho zhromaždenia
Pracovníci Slovenskej akadémie vied
Absolventi Filozofickej fakulty Univerzity Komenského v Bratislave
Osobnosti z Martina
Laureáti Ceny Dominika Tatarku
Držitelia Radu Ľudovíta Štúra III. triedy